王尚書生辰
作者：强至
朝代：宋

paragraphs: 肅時天氣凝良月，近晦星精降慶閭。
弱冠文章驚殿幄，青春富貴絕朝裾。
安危倚注心逾壯，中外翱翔髮未疏。
禁職榮兼三學士，選朝尊冠六尚書。
別都宮闕留魚鑰，全魏關河入隼旟。
輔相合逢先帝久，君王今用舊臣初。
日邊紫詔來朝暮，天下蒼生待慘舒。
身與太平功業老，康强衛武百年餘。